B. Osobitná časť

K § 1

Vymedzuje predmet a rozsah pôsobnosti nariadenia vlády v rámci požiadaviek na ochranu zdravia zamestnancov pred rizikami súvisiacimi s expozíciou elektromagnetickému poľu. 

K § 2

Ustanovuje limitné hodnoty expozície osobitne pre zdravotné a zmyslové účinky ako aj akčné úrovne. Zároveň ustanovuje podmienky, za ktorých môže dôjsť k prekročeniu týchto hodnôt a úrovní.

K § 3

Určuje povinnosti zamestnávateľa pri expozícii zamestnancov elektromagnetickému poľu, a to posúdiť riziko a vypracovať posudok o riziku. Pri posudzovaní rizika musí zamestnávateľ zohľadniť predovšetkým fyzikálne vlastnosti elektromagnetického poľa, limitné hodnoty expozície a akčné úrovne, priame a nepriame účinky týchto polí. Zamestnávateľ musí tiež posúdiť vplyv expozície na zdravie a bezpečnosť osobitných skupín zamestnancov vrátane zamestnancov, ktorí majú implantované či inak nosené zdravotnícke pomôcky, a tehotných žien. Formulácia ustanovenia bola upravená podľa znenia smernice, ktorá uvádza, že implantovateľné zdravotnícke pomôcky môžu byť aktívne (napr. kardiostimulátory a iné) a pasívne (napr. kĺbové implantáty a iné).

V posudku o riziku zamestnávateľ musí zohľadniť aj možnosť či existenciu doplnkového vybavenia na zníženie úrovne expozície, informácie získané v rámci zdravotného dohľadu ako aj ďalšie relevantné informácie týkajúce sa tejto problematiky. Zamestnávateľ pri posudzovaní rizík zohľadňuje aj prípadnú expozíciu viacerým zdrojom elektromagnetických polí, ako aj súčasnú expozíciu elektromagnetickým poliam s viacerými frekvenciami.

Na základe posúdenia rizík zamestnávateľ následne určí opatrenia, ktoré je potrebné vykonať na zníženie alebo odstránenie zdravotných a bezpečnostných rizík z expozície elektromagnetickému poľu. 

V § 34 zákona č. 355/2007 Z. z. sú upravené povinnosti zamestnávateľa pri ochrane zamestnancov pred elektromagnetickým žiarením pri práci. 

V prípade zariadení pre verejnosť je rozhodujúce, že verejnosť má nižšie prípustné hodnoty ako zamestnanci, teda keď sú dodržané hodnoty pre verejnosť, sú dodržané prípustné hodnoty aj pre zamestnancov.

K § 4

Upravuje povinnosť zamestnávateľa vykonať opatrenia na zníženie rizika, ak výsledky posúdenia rizika preukážu identifikovateľné zdravotné riziko pre zamestnancov. Patria sem najmä iné metódy práce spojené s nižšou expozíciou elektromagnetickému poľu, výber iného zariadenia, technické opatrenia na zníženie emisií, opatrenia na zamedzenie prístupu, stavebné a priestorové riešenia pracoviska, osobné ochranné pracovné prostriedky, obmedzenie dĺžky a trvania expozície a podobne. Vzhľadom na to, že smernica 2013/35/EÚ a najmä na ňu nadväzujúca nezáväzná príručka osvedčených postupov na vykonávanie smernice 2013/35/EÚ o elektromagnetických poliach nezáväzné pokyny vo svojom znení uvádza množstvo príkladov, postupov a opatrení na zníženie rizika, ktorých výpočet nie je definitívny ani taxatívny, v návrhu nariadenia vlády sa používa formulácia „a iné“.

K § 5

Ustanovuje povinnosť zamestnávateľa informovať zamestnancov o možných rizikách z expozície elektromagnetickému poľu vrátane limitných a akčných hodnôt expozície, ochranných preventívnych opatreniach na prechádzanie týmto rizikám, rozpoznania príznakov nepriaznivých účinkov na zdravie, bezpečných pracovných postupov, ktoré majú za cieľ znížiť riziko v dôsledku expozície elektromagnetickým poliam a podobne.

K § 6

Ustanovuje  podmienky konzultácií a účasti zamestnancov pri riešení problematiky ochrany zdravia a bezpečnosti pri práci v prostredí expozície elektromagnetickým poliam.

K § 7

Upravuje povinnosť zamestnávateľa pri zabezpečení zdravotného dohľadu pre exponovaných zamestnancov. Ak sa zistí riziko pre zdravie zamestnancov v dôsledku expozície elektromagnetickým poliam, zamestnávateľ musí zabezpečiť primeraný zdravotný dohľad vrátane lekárskych preventívnych prehliadok vo vzťahu k práci. V zmysle smernice lekár uchováva zdravotnú dokumentáciu 20 rokov.

K § 8

Oproti doteraz platnej právnej úprave návrh nariadenia vlády umožňuje udelenie výnimky z povinnosti dodržať ustanovené akčné úrovne a limitné hodnoty expozície. V § 8 sú vymedzené oblasti, na ktoré sa tieto výnimky vzťahujú. 

K § 9

Ustanovujú sa náležitosti prevádzkového poriadku, medzi ktoré patrí najmä posudok o riziku, zoznam zdrojov elektromagnetického poľa, pracovné postupy s expozíciou elektromagnetickému poľu,  preventívne a ochranné opatrenia, zakázané činnosti a manipulácie, zoznam osôb oprávnených pracovať so zdrojmi elektromagnetického poľa a spôsob informovania zamestnancov. 

K § 10

Ustanovuje sa, že Slovenská republika informuje Európsku komisiu o praktickom uplatňovaní tohto nariadenia vlády.

K § 11 

Ustanovenie odkazuje na prílohu č. 4, v ktorej sú preberané právne záväzné akty Európskej  únie.

K § 12

Zrušuje sa v súčasnosti platné nariadenie vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu v znení nariadenia vlády Slovenskej republiky č. 217/2008 Z. z.

 

K § 13

Navrhuje sa dátum nadobudnutia účinnosti nariadenia vlády.

K prílohám

Príloha č. 1

Uvádza definície pojmov, používaných v legislatíve na ochranu zdravia zamestnancov pred účinkami elektromagnetickému poľa a pri hodnotení expozície elektromagnetickému poľu.

Príloha č. 2 

Ustanovujú sa limitné hodnoty expozície a akčné hodnoty expozície pre jednotlivé zložky elektromagnetického poľa v oblasti netepelných účinkov.

Príloha č. 3

Ustanovujú sa limitné hodnoty expozície a akčné hodnoty expozície pre jednotlivé zložky elektromagnetického poľa v oblasti tepelných účinkov. 

Príloha č. 4

Uvádza zoznam preberaných právne záväzných aktov Európskej únie.